九龍巴士8號線

九龍巴士8號線由尖沙咀碼頭出入九龍鐵路站，途經紅磡、何文田、油麻地。

2017年7月6號，九巴最後一班用非低地台巴士嘅班次喺呢條線開出，之後九巴成個車隊完成低地台化。

歷史
8號巴士係1974年8月16號開辦，當其時路線連接愛民邨同紅磡碼頭，惠及新落成愛民邨嘅居民。紅磡火車站喺1975年11月30號啟用後，巴士總站由紅磡碼頭搬遷至紅磡火車站。而為便利搭客駁船前往港島，1976年7月1號又試將尾站搬去尖沙咀碼頭。

1983年9月28號，何文田巴士線執位，8號同20號巴士合併，總站由愛民邨搬去佐敦道碼頭，兼夾服務埋何文田邨同埋油麻地一帶。其後又喺1999年2月28號延長至九龍地鐵站，方便何文田一帶居民轉搭地下鐵東涌綫與及機場快綫。

順應21世紀潮流，8號線由2002年2月23號起改用全冷氣巴士服務。

行車路線
 去九龍鐵路站：梳士巴利道、漆咸道南、暢運道、安運道、暢運道、機利士南路、蕪湖街、馬頭圍道、佛光街、忠孝街、佛光街、常富街、何文田巴士總站、常富街、佛光街、培正道、窩打老道、彌敦道、佐敦道、連翔道、柯士甸道西、迴旋處、雅翔道、迴旋處、雅翔道同九龍站內通道。
 去尖沙咀碼頭：九龍站內通道，雅翔道、柯士甸道西、廣東道、佐敦道、彌敦道、窩打老道、培正道、佛光街、常富街、何文田巴士總站、常富街、佛光街、忠孝街、佛光街、馬頭圍道、蕪湖街、大沽街、寶其利街、機利士南路、暢運道、漆咸道南同梳士巴利道。

車站一覽

用車演變
受到舊何文田邨內嘅窄路，同埋紅磡站平台、由安運道左轉暢運道落紅磡方向天橋嘅窄彎影響，8號線曾經長時間短身嘅雙層巴士行。

喺1980、1990年代，8號線主要用丹尼士喝采同埋利蘭勝利二型前置引擎巴士，呢兩款巴士喺1990年代中後期大量退役之後，8號線就改用10米以下嘅後置引擎巴士。

舊何文田邨啲樓喺2001年拆嗮之後，九巴喺2002年上半年陸續將行經常富街嘅巴士線改成全冷氣巴士服務，8號線用過唔同嘅短身三軸冷氣巴士行駛，包括丹尼士巨龍9.9米、丹尼士三叉戟10.6米同埋富豪超級奧林比安10.6米，其中後兩者係低地台巴士。2003年6月，新何文田巴士總站啟用同埋佢出面嘅常富街擴闊，8號線用車都冇變。

2010年代沙中綫工程展開，連接紅磡同埋紅磡站平台嘅暢運道天橋受到影響，原本近住紅磡站平台嘅一段俾佢西面新起嘅一段橋面取代。新橋面喺2015年初啟用之後，呢個影響8號線派車嘅限制都冇埋，自此8號線除咗12.8米巴士之外，乜類型雙層巴士都有行。

2017年7月6號，九巴安排僅餘嘅兩架非低地台巴士嘅其中一架，喺嗰晚8點行8號線，由尖沙咀碼頭去九龍鐵路站，作為最後一班非低地台巴士嘅班次，之後九巴所有巴士線都用嗮低地台巴士嚟行。

流行文化
亞洲電視曾經喺2002年拍過一套電視劇，叫《8號巴士站站情》，用九巴8號線做背景。

昔日嘅九巴8號線
第一代8號線喺1920年代開辦，原本由中巴營運，往來尖沙咀同九龍塘，1933年6月11號地區專利生效後由九巴接辦，二次大戰期間試過停駛，1946年10月閞返，1967年6月25號上晝因六七暴動再次停駛，之後都冇閞返。

九巴8線—九龍巴士

008